**БРИК креатор на Новиот светски поредок**

**Политичка хиперметропија, ISBN 978-608-10-0206-5. Издавач: Матица Македонска 2012, стр. 365-370**

Минатата недела пишувајќи за светската политичка сцена и за идните случувања во светот и Балканот, потврда за мојот став дека балканските границите не се исцртаи и во иднина допрва ќе се исцртуваат, добив индиректно во вчерашното интервју за еден весник во соседството и од д-р Мартин Слезингер експерт на американскиот ,,Вудро Вилсон Центар“ Неговото размислување во потполност се совпаѓа со мојата констатација и анализа објавена во претходниот текст во овој весник. Секако дека вакви потврди во иднина ќе доаѓаат и од други страни и луѓе кои будно ги следат случувањата на геополитичката сцена и прават реални анализи.

Во недостаток на простор минатата сабота во мојот текст ми остана недоречено прашањето за групата БРИК и за улогата на нејзините членки во идната поставеност на светот. Кратенката БРИК во 2001 година ја осмислил Џим О’Нил, економист на Голдман Сакс, за да ја опише сé поголемата глобална моќ на овие растечки светски економии. Претпоставувам дека на најголем дел од читателите им е познато што значи кратенката БРИК, но сепак за оние кои незнаат да кажам дека се работи за Бразил, Русија, Индија и Кина, иако некои аналитичари велат дека во последно време се поголеми аспирации за да им се приклучи покажува и Индонезија се со цел повторно да заживее т.н ,,голема петорка“. **На нивниот прв официјален самит одржан минатата година во месец јуни 2009, во Екатеринбург Русија, тие јасно ја искажаа својата идеа за воспоставување на мултиполарен светски поредок со предлог за воведување на глобалната резервна валута. Основната и**деа на овие четирите земји е да го обезбедат светот со енергија и храна. БРИК беше мит кој стана реалност и прашање е на време ,,кога и дали“ ќе прерасне во политичка институција вели познатиот професор по меѓународни односи, Алексеј Пушков. Колку за компарација колку оваа група значи ќе наведам неколку податоци. Така на пример помеѓу најголемите земји на светот Русија е на прво место (17.075.400 км2), Кина на трето (9.640.821 км2), Бразил на петто (8.514.877 км2) и Индија на седмо место (3.287.590 км2). По бројот на население трите членки на оваа групација (Кина, Индија и Русија) се меѓу првите пет, кои пак со својата територија покриваат една четвртина од светското копно и околу 40% од светската популација. Следен куриозитет е дека според бројот на интернет корисници овие пет држави се меѓу првите единаесет, а според бројот на корисници на мобилни телефони се меѓу првите шест држави во светот. Најновите статистички показатели велат дека уште на крајот на минатата година според вредноста на извезените производи Германија и ја отстапила лидерската позиција на Кина. Во секторот на компјутерски програми и извоз на бизнис-услуги Индија секојдневно остварува импресивни резултати. Во областа на земјоделието, пред се во производството на соја како и со огромните резерви на железна руда доминантен е Бразил, а додека во изобилството на нафта и гас тука е неприкосновена Русија. И на крајот според извозните разултати сите четири држави се наоѓаат меѓу првите 25 држави во светот. Факти за респект.

Една година по нивниот прв самит нивниот прогрес и понатаму е незадржлив и фасцинантен. Посебно внимание деновиве предизвика информацијата, и тоа директно од кабинетот на јапонскиот министер, дека номиналниот БДП на Кина за вториот квартал на оваа година е поголем за 3.8% од БДП на Јапонија. Односно за Јапонија тој изнесува 1.288 билиони американски долари, а кај Кина тој е 1.337 билиони долари, иако уште од 1968 година Јапонија секогаш го зазема второто место во светот на полето на економија. Или пак доколку сакате да направиме споредба во однос на минатата година податоците велат дека дека кај кинеската економија имаме раст за 10,3%, а кај Јапонија тој е само 2%, со тенденција оваа диспропорција да расне и понатаму. До само пред десетина години Кина беше на седмо место во светот, а доколку се вратиме малку поназад во времето на Денг Сјаопинг (период кога започнуваат економските реформи, 1978 год.) тој раст е поголем за 90 пати. Брзината со која се движи ова светско економско чудо води и до претпоставка дека економската и полтичката доминација на САД најмногу може да потрае до 2030 година. Ова е констатација на угледниот ,,The New York Times” иако предвидувањата на ,,Price Waterhouse Coopers” се малку пооптимистични со прогноза дека приближувањето на Кина до САД ќе се случи за само 10 години односно најкасно до 2020 година.

Од оној момент кога терминот БРИК беше пуштен во употреба, вредноста на пазарите во овие четири држави пораснаа во неверојатни и неочекувани размери за кои никој и не сонуваше. Така на пример: во Бразил порастот е за 369 %, во Индија за 499, во Русија за 630 и во Кина за 201%. Со ова темпо на развој се претпоставува дека во 2035 година оваа групација ќе биде економски многу посилна и повлијателна од групацијата Г7. Значи веќе кон средината на 2040 година Кина би требало да го заземе првото место пред САД, а понатаму би следувале Индија, Бразил и Русија.

Сепак и на овие економски предвидувања постојат и критики односно размислувања кои не се во согласност со погоре напишаното. Критичарите велат дека освен фактот дека се работи за четири големи пазари не постои друг елемент кој би ги поврзувал сите нив во една целина, како би можеле да дејствуваат како сериозна економска и политичка институција. Во тој контекст тие истакнуваат и неколку контрааргументи како на пример дека Кина и Индија се големи увозници, а Русија и Бразил извозници на природни ресурси. Кина и Индија имаат голем демографски раст за разлика од Русија и Бразил чиј наталитет е во опаѓање. Во однос на политичкиот систем три од нив имаат парламентарна демократија, а додека Кина и понатаму останува еднопартиска држава. И уште еден факт е дека три од нив имаат атомска бомба освен Бразил кој во моментов и не размислува во насока на нејзино создавање. Па оттаму и не гледаат сериозно на ова моментално групирање.

Меѓутоа сепак изгледа дека овие критичари забораваат неколку факти. Прв меѓу нив е фактот дека Кина и понатаму е најголемиот кредитор на САД. И покрај тоа што во текот на месец јуни Кина го смалила своето вложување во краткорочни обврзници во САД за околу 24 милијарди американски долари, сепак Кина го поседува американскиот долг од 867,7 милијарди. долари. Русија како инвеститор во САД го завзема деветото место со 123,4 милијарди долари, иако овие вложувања за последните триесетина дена се намалени за 13 милијарди долари. Второ, НР Кина има авторитарна и прагматична влада која е способна да усвојува и да реализира значајни стратешки одлуки. Во тој контекст таа се покажа спремна да ја стимулира својата економија во текот на економската криза, способна да создава нови проекти, да инвестира во различни гранки и како голем увозник да има приоритетна улога во одредување на цената на сите основни суровини со што директно влијае на светската прераспределба на природните ресурси. Кина има најголемиот внатрешен пазар, втора е по потрошувачката на нафта во светот, најголем светски производител и потрошувач на јаглен, како и земја со милијарди инвестиции во развојот на урбанизмот и инфраструктурата. Трето, иако Русија економски јакне сепак таа ја губи политичката доминација во корист на Кина. Политиката на актуелните први двајца Руси (Путин и Медведев) во последниве неколку години оди во насока на освојување и доминација по системот ,,чекор по чекор”. Русија започна да остварува големи политички победи во Кавказието, а посебно е задоволна со повторното доаѓање на власт на Јануковиќ во Украина, кој го замрзна придружувањето на Украина во НАТО алијансата. Изградбата на зеднички политичко-воен сојуз и економски простор на бившите советски републики како Украина, Белорусија, Казахстан треба да биде пандан на ЕУ преку укинување на меѓусебните граници и воведување на рубљата како едно платежно средство со што Русија би ги зајакнала своите позиции кон Европа. Четврто, Индија како и Кина бележи економскиот бум и има аспирација поред Кина и таа да има доминтна позиција и монопол во снабдувањето со индустриски производи и услуги. Колку е ова реално покажува и економскиот раст кој се движи помеѓу 6 и 7% за минатата и во вториот квартал на оваа година. Петто, економски и политички центар не е повеќе Атлантикот туку Пацификот. Кинезите држејќи во своите раце огромни суми на американски долари купуваат се што може да се купи во светот, почнувајќи од земја, нафтени полиња, фабрики, ресурси и др. Но, сепак тие внимаваат за да не дојде до девалвирање на доларот со што посредно влијаат на американската економска сила. Шесто, во предвид мора да се имаат и американско-кинеските односи. И покрај тоа што тие се куртоазно и дипломатски добри, сепак не е се така арно. Помеѓу нив сеуште има отворени прашања и тие нема уште долго време да бидат вистински и искрени пријатели. Тука пред се е прашањето на Тајван чие неинтегрирање со Кина е само заслуга на САД. Следна кочница е американската поддршка на Тибет и на духовниот лидер Далај Лама и неговото движење како и традиционалниот американско-јапонскиот сојуз. И седмо, на кое не смее да се заборави е постоењето и функционирањето на Шангајската организација за соработка (СЦО), формирана во 2001 година и во кој членуваат Кина, Русија, Казахстан, Киргистан, Таџикистан и Узбекистан, а набљудувачки статус имаа Индија, Пакистан, Иран и Монголија.

 Као и да е и понатаму останувам на констатацијата дека САД како економска и воена сила ќе је имаат доминантната позиција се до почетокот на 2040 година, а потоа до 2050 година ќе почне прераспределбата на позициите и улогата на земјите припаднички на БРИК групацијата и градењето на нов светски поредок.

**проф. д-р Јове КЕКЕНОВСКИ**